Ruumide kasutamise leping nr 3-2/6

Tallinna Rahvaülikool, registrikood 75016208, aadress Estonia pst 5a, Tallinn 10143, keda esindab direktor Hannelore Juhtsalu (edaspidi nimetatud Rahvaülikool)
ning
Marion Melnik FIE, 17061684, Kollane 4-3, 10147, Tallinn, mille esindajana tegutseb füüsilisest isikust ettevõtja  Marion Melnik (edaspidi nimetatud Kasutaja),

keda edaspidi nimetatakse koos Pooled ja eraldi Pool, leppisid kokku alljärgnevas:

1. Üldsätted
1.1 Pooled juhinduvad Eesti Vabariigi seadustest ning käesolevast lepingust.
1.2 Kasutusse antav vara kuulub Tallinna linnale ja seda haldab Tallinna Rahvaülikool.
1.3 Tasu arvestamine toimub Tallinna Rahvaülikooli teenuste hinnakirja alusel, Tallinna Kultuuriameti käskkiri 12.12.2022 nr KSA-4/91 ja vastavalt lepingu p. 3 sätestatud korrale.

2. Lepingu objekt
2.1 Käesoleva lepingu järgi Rahvaülikool annab ja Kasutaja võtab kasutusse II korruse suure saali, Tallinna Rahvaülikoolis, aadressil Vene tn 6.
2.2	Käesolev leping on sõlmitud kontserdi läbiviimiseks Tallinna Rahvaülikooli ruumides 06.01.2026 kell 17.00-19.30 (kontsert toimub kell 18.00-19.00). 
2.3 Kasutajal on õigus kasutada sündmuse läbiviimiseks vajalikke üldkasutatavaid ruume (fuajee, tualetid, koridor).

3. Tasumise kord ja lepingust taganemine
3.1 Kasutaja maksab tasu vastavalt lepingule ja kehtivale hinnakirjale arve alusel ruumide üüri järgmiselt: sündmus 70 €/tund; proov ja ettevalmistus 30€/tund, sündmusejärgne koristamine 20 €/tund Tallinna Linnakantselei Finantsteenistuse arveldusarvele.
3.2 Kasutaja maksab tasu ruumide kasutamise eest kuni sündmuse tegeliku lõppemiseni, kuid mitte vähem kui lepingus sätestatud ajavahemiku eest. Ületatud aja tasu arvestatakse täistundides vastavalt kehtestatud hinnakirjale. 
3.3 Maksetähtaja ületamisel arvestatakse viivist 0,15% iga kalendripäeva kohta, viivise tasumise nõue tekib summeeritult 3 € täitumisel. 
3.4 Arve mittesaamine ei õigusta lepingu tasu ja teiste maksete mittetasumist. Kui Kasutaja ei ole arvet õigeaegselt kätte saanud, on tal võimalik saada arve Rahvaülikooli poolt Kasutajale teatavaks tehtud kohas ja aegadel.
3.5 Õigeaegselt arve mittetasumisel ja Kasutaja kohustuste mittetäitmise puhul on Rahvaülikoolil õigus lepingust taganeda.

4. Kasutaja õigused ja kohustused
4.1 Kasutajal on õigus kasutada sündmuse läbiviimisel kaasa toodud tehnikat ja muud inventari Rahvaülikooli eelneval kirjalikul nõusolekul.
4.2 Kasutajal on õigus kasutada sündmuse teenindamiseks enda poolt tellitud firmade teenuseid (catering, heli- ja valgustehnika jms) sellest eelnevalt Rahvaülikooli kirjalikult informeerides. 
4.3 Kasutaja kohustub kasutama talle kasutada antud ruume punktis 2 nimetatud sündmuse läbiviimiseks. 
4.4 Kasutaja kohustub esitama Rahvaülikoolile lava ja saali asetuse plaani vähemalt 5 (viis) päeva enne sündmuse toimumist. 
4.5 Kasutaja kohustub teavitama Rahvaülikooli viivitamatult ruumide kasutamisega seotud muudatustest (kellaajad, inimeste arv, saaliplaan jm).
4.6 Kasutaja kohustub hoidma korras kasutada antud vara ning kasutama seda vastavalt otstarbele heaperemehelikult. Kasutaja koristab pärast sündmuse lõppemist punktis 2.1 nimetatud ruumid enda järel ja annab need Rahvaülikoolile üle samas seisukorras kui enne sündmuse algust. 
4.7 Kasutaja kohustub kindlustama sündmuse toimumise ajal ning vahetult enne ja pärast sündmust korra ning mitte häirima Rahvaülikooli teistes ruumides viibivaid kolmandaid isikuid.
4.8 Kasutaja kohustub maksma Rahvaülikoolile tasu käesoleva lepingu punktis 3 märgitud summas ja viisil.
4.9 Kasutaja kohustub hüvitama sündmuse käigus lõhutud seadmete, mööbli või ruumidele tekitatud kahjustuste eest vastavalt poolte kokkuleppele. Vajadusel kohustub Kasutaja hüvitama Rahvaülikoolile üritusjärgse koristamise kulutuse täies ulatuses ning tasuma leppetrahvi 100 (sada) EUR koristamata jätmise eest.
4.10 Kasutaja on kohustatud järgima Rahvaülikooli ruumides ja maja ees suitsetamise ja e-sigarettide kasutamise keeldu.
4.11 Kasutaja on kohustatud järgima Rahvaülikooli ruumides lahtise tule kasutamise keeldu.

5. Rahvaülikooli õigused ja kohustused
5.1 Rahvaülikoolil on õigus kontrollida Kasutaja poolt ruumide kasutamise sihipärasust ja kasutamise ajast kinnipidamist.
5.2. Rahvaülikoolil on õigus nõuda Kasutaja tegevuse lõpetamist, kui sündmuse ajal toimuv seab ohtu Rahvaülikooli ruumide, interjööri või vara säilimise.
5.3. Rahvaülikoolil on õigus teha muudatusi ruumide kasutamise lepingus kui Rahvaülikoolil on vaja ruume enda vajadusteks, tingimusel, et ta teatab sellest Kasutajale ette vähemalt 20 (kakskümmend) kalendripäeva.
5.4 Rahvaülikool kohustub tagama ruumide kütte, ventilatsiooni ning heakorra ja kokkuleppel administraatori kohaloleku.
5.5 Rahvaülikool kohustub tegema endast oleneva, et majas viibivate kolmandate isikute tegevus ei häiri Kasutaja korraldatavat sündmust.

6. Poolte vastutus ja vaidluste lahendamine
6.1 Pooled täidavad omapoolseid kohustusi nõuetekohaselt, mõistlikult, heas usus, järgides  vajalikku hoolsust ning arvestades tavasid ja praktikat.
6.2 Pooled vastutavad teineteisele oma lepingujärgsete kohustuste täitmata jätmise või mittekohase täitmisega tekitatud kahju eest.
6.3 Poolele lepingu rikkumisega tekitatud kahju hüvitab kahju tekitanud Pool.
6.4 Kasutaja pretensioonid Rahvaülikoolile seoses sündmuse korraldusega või tema poolt tekitatud kahju eest tuleb esitada kirjalikult viivitamatult kuid mitte hiljem kui 5 (viie) tööpäeva jooksul peale sündmuse toimumist. Hilisemaid pretensioone ei arvestata.
6.5 Rahvaülikooli pretensioonid Kasutajale seoses sündmuse korraldusega või tema poolt tekitatud kahju eest tuleb esitada kirjalikult viivitamatult kuid mitte hiljem kui 5 (viie) tööpäeva jooksul peale sündmuse toimumist. Hilisemaid pretensioone ei arvestata.
6.6 Pooled ei vastuta kohustuste täitmata jätmise eest, kui lepingu mittekohase täitmise põhjustab teine Pool lepingut mittekohaselt täites või kui see on tingitud vääramatust jõust. Pooled käsitavad vääramata jõuna ka Vabariigi Valitsuse poolt  COVID-19 haiguse leviku tõkestamiseks kehtestatud piiranguid avalike ürituste korraldamiseks või liikumisvabaduseks.
6.7 Lepingut saab muuta või lõpetada enne lepingukohustuste täitmist vaid Poolte kirjalikul kokkuleppel, mis vormistatakse lepingu lisana.
6.8 Lepinguosalised lahendavad lepingu täitmisel tekkivad vaidlused läbirääkimiste teel. Kui läbirääkimised ei anna tulemusi, lahendatakse vaidlus seaduses ettenähtud korras Harju Maakohtus.
 
7. Muud tingimused
7.1 Leping loetakse sõlmituks, kui sellele on alla kirjutanud mõlemad Pooled, ja kehtib kuni Pooled on lepingukohustused täitnud. 
7.2 Poolte esindajad:
7.2.1 Rahvaülikooli esindaja on  Liina Kiviselg, 58538619, liina.kiviselg@kultuur.ee.
7.2.2 Kasutaja esindaja on Marion Melnik, +372 54005502, laulustuudiocanto@gmail.com.
7.3 Punktis 7.2 nimetatud andmete muutumisest teatab Pool teistele Pooltele e-posti või telefoni teel kolm (3) tööpäeva ette.

8. Poolte rekvisiidid ja allkirjad

Rahvaülikool	Kasutaja	
Hannelore Juhtsalu	Marion Melnik	
Tallinna Rahvaülikool		
Estonia pst 5a, Tallinn 10143	Kollane 4-3, 10147, Tallinn	
Telefon: 630 6508	Telefon: +372 54005502	
E-post: info@kultuur.ee	E-post: laulustuudiocanto@gmail.com	
		
(allkirjastatud digitaalselt)	(allkirjastatud digitaalselt)